Ministrul de Interne, Carmen Dan, Cătălin Paraschiv, şeful Brigăzii Speciale a Jandarmeriei Române, Avocatul Poporului și conducerea Institutului Român pentru Drepturile Omului sunt invitați în data de 18 septembrie în Comisia pentru Drepturile Omului în cazul protestelor din 10 august, relatează Mediafax.

Audierile vor avea loc în 18 septembrie, începând cu ora 11.00, la Comisia pentru Drepturile Omului din Camera Deputaților.

Scopul membrilor comisiei este acela de a stabili dacă la protestele organizate în data de 10 august au fost respectate drepturile și libertățile cetățenești, a declarat Adriana Săftoiu, deputat PNL, pentru Mediafax.

Tot legat de protestele din 10 august, membrii Comisiei de apărare din Senat au eliminat, marți, de pe ordinea de zi punctul referitor la audirea prefectului Capitalei Speranța Cliseru și a ministrului de Interne, Carmen Dan, cu privire la protestul din 10 august. Solicitarea a venit din partea senatorului PSD Șerban Nicolae.